**A NYERŐ SZÉRIÁNK FOLYTATÓDIK!**

Csapatunk a REAC Futball csapata a BLSZ I osztályának 8. fordulójában hazai pályán a Budafok II. csapatával mérkőzött meg. A mérkőzést vegyes előérzetekkel vártuk, igaz, hogy négy győzelmes szériában vagyunk a bajnokságban, de ellenfelünk is három mérkőzést nyert zsinórban. A mérkőzés épp ezért nem ígérkezett könnyűnek és bizony óvatosnak kellett lennünk. Játékosaink azonban tudják mi a célunk és a rossz bajnoki rajtunk után megpróbálnak javítani. A mérkőzés előtt már csak kettő pontra vagyunk az első helytől, belátható távolságra a vezető pozíciótól. Ezért is rendkívül fontos volt e mérkőzés. Szép időben kezdtük a találkozót és rögtön magunkhoz ragadtuk a kezdeményezést. A 2. percben majdnem megszereztük az első gólunkat. Kiss Tamás jobboldali lapos beadásáról Papp Krisztián bizony csak milliméterekkel maradt le az ötösön. A kimaradt helyzet azonban nem szegte kedvünket, tovább támadtunk és nagy nyomás alatt tartottuk ellenfelünket. Kasza Dani jobboldali alapvonali beadásából Kiss Tomi 12 méterről az ellenfél kapusát találta el. Ellenfelünk a 14. percben egyetlen igazán komoly helyzetét a mérkőzésen kihagyta. Az ellenfél játékosa kb. 15 méterről lőtt középről, de kapusunk a helyén volt és lábbal hárított. Az első félidő további részében nyomasztó fölényben játszottunk, uraltuk a mérkőzést, de sajnos gólt nem sikerült elérnünk. Ellenfelünk a Budafok csapata csak a védekezésre koncentrált a kapujuk előterét megszállva. Sajnos mi az utolsó pillanatokban az utolsó passzoknál mindig hibáztunk és ezért nem született meg a vezető gólunk. 0:0-s állásnál vonultunk félidőben az öltözőbe. Igaz, hogy döntetlen állásnál fújta le a játékvezető a félidőt, de szurkolóink úgy gondolták, hogy mindenféleképp meg fogjuk nyerni a találkozót. Agilisan kezdtük a második félidőt. A szünetben becseréltük Lőrincz Danit, akinek komoly érdemei voltak, mint később bebizonyosodott a kiharcolt győzelmünkben. Az 54. percben Lőrincz Dani kapott a baloldalon egy hosszú indítást, majd remek beadása az ellenfél kezén csattant, jogos 11-es. A 11-est Kiss Tomi csapatkapitányunk magabiztosan értékesítette. 1:0. Megszületett a hőn vágyott vezető gólunk. A Budafok helyzetét egy fegyelmezetlenség is súlyosbította, az ellenfél játékosát a játékvezető megsértéséért kiállították. Így még könnyebb helyzetbe kerültünk. Fölényünk mégha talán nem is játszottunk a legpontosabban tovább fokozódott. Egymás után érkeztek a kisebb-nagyobb helyzeteink, de erőfeszítéseink nem jártak sikerrel. Nem úgy a 77. percben. Kiss Tomi saját térfeléről indította a leshatárról kiugró Lőrincz Danit, aki nagyszerűen maga elé tette a labdát majd mielőtt utolérték volna a kimozduló kapus mellett 14 méterről laposan a kapu közepébe helyezett. 2:0. Eldőlt! A játék képe alapján nem sok kérdés maradt a hátralévő időben. Az utolsó negyedórában kialakítottunk két nagyon komoly helyzetet, amik sajnos kimaradtak ugyan, de ez most nem bosszulta meg magát. Kasza Dani, Nagy Gergő, lövéseit nagy szerencsével úszták meg a vetélytársunk játékosai. A mérkőzést 2:0 arányban nyertük meg, annak ellenére, hogy jóval nehezebb találkozóra számítottunk, pedig idén mi is játszottunk már jobban. A bajnokság rendkívül szoros. Három ponton belül van 4-5 csapat, mi a tabella második helyét foglaljuk el, igy folytatódik a versenyfutás. Jövő héten 14.-én 16h-kor vasárnap az Ikarus csapatához látogatunk el. Mi mást várhatnánk, mint a győzelmünket.

Várjuk Kedves Szurkolóinkat a következő mérkőzésünkre is!

HAJRÁ REAC!

Kiss István György